রিয়াল মাদ্রিদ টিভি’কে দেওয়া সাক্ষাৎকারে ক্রিশ্চিয়ানো রোনাল্ডো জানালেন, তার সম্পর্কে ফুটবলপ্রেমীদের ধারণা অন্যরকম হলেও তিনি আসলে একজন মানুষই।
রোনাল্ডো বলেছেন, ‘‘মাঝে মাঝে ফুটবলপ্রেমীরা ভাবেন আমি বোধহয় মানুষ নই। কিন্তু ওদের ধারণা ভুল। আমিও পূর্ণমাত্রায় মানুষ। আমার জীবনেও অনেক ভাল মূহূর্তের সঙ্গে খারাপ মুহূর্তও এসেছে।’’ তিনি আরও বলেছেন, ‘‘আমার স্বভাবই হল মাঠে প্রতিক্রিয়া দেখানো। তাই হয়তো দর্শকরা কখনও ভাবেন আমি অমানবিক। কিন্তু আমি চেষ্টা করি মাঠে ভাবমুর্তিটা নষ্ট না করার।’’ 
সাক্ষাৎকারে রোনাল্ডোর কাছে জানতে চাওয়া হয়েছিল সাম্প্রতিককালে তাঁর সবচেয়ে পছন্দের গোল কোনটি। জাতীয় দলের সঙ্গে এখন অনুশীলন করা রিয়াল মাদ্রিদ তারকা বলেছেন, ‘‘গতবারের চ্যাম্পিয়ন্স লিগ ফাইনালে পেনাল্টি থেকে করা গোলটি। পেনাল্টি হলেও ওই গোলেই আমরা ট্রফি জিতেছিলাম।’’ রিয়াল ম্যানেজার জিনেদিন জিদান সম্পর্কেও রোনাল্ডো বলেছেন, ‘‘অসাধারণ ফুটবলার ছিলেন। ম্যানেজার হিসাবেও শ্রদ্ধা করি।’’